Right Where You Belong er nýtt lag frá tónlitarkonunni MIMRU en það kom út 2. janúar síðastliðinn . Texti lagsins er nokkurs konar janúarsálarmessa , skilaboð frá ástvini til þess sem er að glíma við andlega erfiðleika , kvíða eða þunglyndi . Lag og texti er eftir MIMRU , en MIMRA er listamannsnafn tónlistarkonunnar Maríu Magnúsdóttur . Lagið fær að njóta sín í minimalískum elektró popp radd-hljóðheim , snilldarlega hljóðhannað af tónlistarkonunni og pródúsentinum Zöe Ruth Erwin . Zöe býr og starfar á Íslandi en er upprunalega frá Los Angeles . Arnar Guðjónsson hjá Aeronaut Studios hljóðblandaði og Addi 800 sá um hljómjöfnun . Ljósmynd : Birta Rán Björgvinsdóttir . MIMRA hefur síðustu misseri gefið út lög í samvinnu við mismunandi pródúsenta og listamenn . Síðast sendi hún frá sér lagið Vindurinn þar sem hún fékk til liðs við sig Stefán Örn Gunnlaugsson , og þar áður lagið Allt eða ekkert í samvinnu við Daða Birgisson . Breiðskífan Sinking Island kom út árið 2017 en MIMRA tók hana upp ásamt fjölda tónlistarfólks , útsetti og hljóðblandaði í London á meðan hún var í tónlistar og upptökunámi við Goldsmiths University . María starfar sem tónskáld , söngkona og söngkennari og kom síðast fram á ELBJAZZ festival í Hamburg , Jazzhátíð Reykjavíkur og Reykjavík Fringe Festival . Hún var bæjarlistamaður Garðabæjar árið 2018 . María var að eignast sitt fyrsta barn í nóvember svo næstu mánuðir fara að mestu í kósýheit heima með litlu kríli .